Projekts

**Noteikumi par kritērijiem un kārtību, kādā biedrībai un nodibinājumam**

**piederošās ēkas un inženierbūves netiek apliktas**

**ar nekustamā īpašuma nodokli**

Izdoti saskaņā ar likuma „Par nekustamā īpašuma nodokli” 1.panta otrās daļas 18.punktu un 12.pantu

1. Noteikumi nosaka:
	1. kritērijus, pēc kuriem biedrībām un nodibinājumiem (turpmāk – biedrība) piederošās ēkas un inženierbūves netiek apliktas ar nekustamā īpašuma nodokli (turpmāk – nodoklis);
	2. kārtību, kādā biedrība iesniedz pieteikumu par tai piederošas ēkas vai inženierbūves iekļaušanu Ministru kabineta rīkojumā par biedrībai piederošajām ēkām un inženierbūvēm, kas ir atbrīvotas no nodokļa (turpmāk – Ministru kabineta rīkojums);
	3. kārtību, kādā biedrība informē Finanšu ministriju par tiesību uz atbrīvojuma no nodokļa rašanos attiecībā uz ēku vai inženierbūvi;
	4. kārtību, kādā pašvaldība informē Finanšu ministriju par biedrības tiesību uz atbrīvojuma no nodokļa izbeigšanos attiecībā uz biedrībai piederošu ēku vai inženierbūvi;
	5. kārtību, kādā biedrībai piederošā ēka vai inženierbūve tiek iekļauta Ministru kabineta rīkojumā vai izslēgta no tā;
	6. nodokļa atbrīvojuma piemērošanas kārtību.
2. Ar nodokli neapliek biedrībai piederošās ēkas un inženierbūves, kuras atbilst visiem turpmāk minētajiem kritērijiem:

2.1. īpašuma tiesības uz ēkām un inženierbūvēm ir nostiprinātas zemesgrāmatā;

2.2. ēkas un inženierbūves pieder biedrībai, kurai Sabiedriskā labuma organizāciju likumā noteiktajā kārtībā ir piešķirts sabiedriskā labuma organizācijas statuss, vai invalīdu biedrībai;

2.3. ēkas un inženierbūves tiek izmantotas tajā sabiedriskā labuma darbības jomā, kas noteikta lēmumā par sabiedriskā labuma organizācijas statusa piešķiršanu (izņemot invalīdu biedrību).

1. Ja atbilstoši šo noteikumu 2.3.apakš­punktam tiek izmantota tikai ēkas daļa (telpu grupa), nodokļa atbrīvojums attiecināms uz šo ēkas daļu (telpu grupu).
2. Biedrībai piederošās ēkas un inženierbūves, kuras atbilst šo noteikumu 2.punktā minētajiem kritērijiem un par kurām ir iesniegts šo noteikumu 5.punktā minētais rakstveida iesniegums, tiek iekļautas Ministru kabineta rīkojumā.
3. Lai biedrība, kurai pieder šo noteikumu 2.punktā minētajiem kritērijiem atbilstoša ēka vai inženierbūve, varētu izmantot tiesības piemērot nodokļa atvieglojumu un pretendēt uz to iekļaušanu Ministru kabineta rīkojumā, tā par attiecīgo ēku vai inženierbūvi līdz taksācijas gada 31.janvārim iesniedz Finanšu ministrijai rakstveida iesniegumu atbilstoši no noteikumu pielikumam.
4. Finanšu ministrija līdz taksācijas gada 15.februārim apkopo saņemtos šo noteikumu 5.punktā minētos rakstveida iesniegumus un trīs mēnešu laikā pēc rakstveida iesniegumu apkopošanas sagatavo un noteiktā kārtībā iesniedz Ministru kabinetā tiesību akta projektu par grozījumiem Ministru kabineta rīkojumā.
5. Nodokļa atbrīvojuma piemērošanu Ministru kabineta rīkojumā iekļautajām biedrībai piederošajām ēkām un inženierbūvēm uzsāk ar nākamā taksācijas gada 1.janvāri un nodokļa atbrīvojums tiek piešķirts uz nenoteiktu laiku – līdz biedrība zaudē tiesības uz atbrīvojumu no nodokļa par tai piederošu Ministru kabineta rīkojumā iekļautu ēku vai inženierbūvi.
6. Nodokļa atbrīvojuma piemērošana tiek pārtraukta:

8.1. ar nākamo taksācijas gadu pēc īpašuma tiesību uz biedrībai piederošo ēku vai inženierbūvi izbeigšanās,

8.2. ar nākamo mēnesi pēc tiesību uz atbrīvojumu no nodokļa izbeigšanās – ja netiek izpildīti šo noteikumu 2.2. un 2.3.apakšpunktā noteiktie kritēriji,

8.3. ja vienlaicīgi iestājas šo noteikumu 8.1. un 8.2.apakšpunktā minētais atbrīvojuma piemērošanas pārtraukšanas termiņš, tiek piemērots tikai 8.1.apakšpunktā noteiktais atbrīvojuma piemērošanas pārtraukšanas termiņš.

1. Pašvaldība piecu darbdienu laikā rakstveidā informē Finanšu ministriju:

9.1. par to, ka biedrībai zūd tiesības uz atbrīvojumu no nodokļa sakarā ar izmaiņām biedrībai piederošo ēku un inženierbūvju īpašuma tiesību sastāvā;

9.2. par to, ka biedrībai zūd tiesības uz atbrīvojumu no nodokļa sakarā ar biedrības sniegto informāciju par izmaiņām biedrībai piederošo ēku izmantošanas veidā;

9.3. par pašvaldības konstatētajām Ministru kabineta rīkojumā iekļauto biedrībai piederošo ēku un inženierbūvju neatbilstībām šo noteikumu 2.punktā minētajiem kritērijiem, ja biedrība šādu informāciju nav sniegusi.

1. Finanšu ministrija divu mēnešu laikā pēc šo noteikumu 9.punktā minētās informācijas saņemšanas sagatavo un noteiktā kārtībā iesniedz Ministru kabinetā tiesību akta projektu par grozījumiem Ministru kabineta rīkojumā.
2. Pašvaldība, attiecībā uz šo noteikumu 9.2. un 9.3.apakšpunktā minētajām situācijām, viena mēneša laikā pēc informācijas saņemšanas no biedrības vai fakta konstatācijas veic nodokļa pārrēķinu un nosūta attiecīgajai biedrībai nodokļa maksāšanas paziņojumu par attiecīgo periodu, par kuru biedrībai iestājas pienākums maksāt nodokli.
3. Noteikumi piemērojami un Ministru kabineta rīkojums tiek izdots, nosakot nodokļa atbrīvojumu sākot ar 2016.gadu.
4. Atzīt par spēku zaudējušiem Ministru kabineta 2006.gada 11.aprīļa noteikumus Nr.285 „Noteikumi par kritērijiem, pēc kuriem biedrībām un nodibinājumiem piederošās ēkas un būves netiek apliktas ar nekustamā īpašuma nodokli” (Latvijas Vēstnesis, 2006, 64.nr.).

Ministru prezidente L.Straujuma

Finanšu ministrs A.Vilks

2014.08.11. 10:27

693

Agrita Ozoliņa

Finanšu ministrijas

Tiešo nodokļu departamenta

Īpašuma un iedzīvotāju ienākuma

Nodokļu nodaļas vecākā referente

67095493, fakss 67095497

Agrita.Ozolina@fm.gov.lv